**Мұғалім- мадаққа да, сыйға да лайықты тұлға**

 Өнеге алып сабырлы қалпыңыздан,

 Ұшты түлеп көп шәкірт алдыңыздан.

 Бірі қуып жүрсе егер жолыңызды,

 Бірі – ғалым, ал бірі өнерлі жан.

Қай дәуірде де «ұстаз» немесе «оқытушы» деген сөздердің халық арасында құрметпен аталып, оларға үлкен ілтипат көрсетіліп келгені мәлім. Осынау сауатты кәсіп, құрметті атау иелерінің еліміздің өркендеуіне еңбектері салмақты. Білім нәрін сеуіп, мезгілі жетіп себілген дәндердің жеміске айналып, жұртқа қызмет етіп, өмірдің кірпіші болып қаланған сәтінде ата-анамен бірге шынайы ұстаздардың да қуанышқа бөленуі сөзсіз.

Егемен елдің ертеңі - бүгінгі жас ұрпақ. Олардың білімді де білікті, жан-жақты жетілген жоғары мәдениетті, саналы азамат болып жетілуі тәлім – тәрбие беретін мұғалімге байланысты.

Өмірде адам қай мамандықты таңдамасын, оны сол мамандыққа, кәсіпке баулитын ұстаздары бар. Мейлі ол ақын болсын, оған өлеңнің қыр-сырын, мейлі ол мұғалім болсын, оқытудың әдістерін, дәрігер тіпті, қазы болса да оған әділдік таразысын тартуды үйреткен ұстаздары болатыны белгілі.

Мұғалім: Әрбір адам – туысым, досым, жұрағат

 Әрбір сабақ – үйрену, ұғу, ұлағат.

 Әрбір ісім – тірлік, тірек, адамдық

 Әрбір сөзім шындық, бірлік, адалдық...

Осылай білім берумен бірге, тәрбиеге үндейтін ұстаздар, еліміздің ертеңі жас ұрпақтың көңіл-көзінің ашылуына да жауапты тұлғалар болып саналады. Дүниені идеясымен бағындырған ғалым да, тілінен бал тамған ақын да, темір балқытқан металлург те, көк әлемге сапар шеккен ғарышкер де бәрі-бәрі осы ұстаздардың тәрбиесін көріп, алдынан өткендер.

Ұстаз - өте кең ұғым. Бұл ұғымға адамзаттың бар асыл құндылықтары сыйып тұрғандай. Өйткені ұстаз адам тәрбиешісі, болашақ ел тізгінін ұстар саналы адамзатты қалыптастырушы.

Ұстаз - таудан аққан өзен секілді, жолындағыны суымен нәрлендіреді.

Мектептегі дәуір – баланың қабілетін дамытуға қолайлы және дұрыс кезең саналып, зиялы ұстаздар бұл дәуірде балалардың ой - өрісін кеңейтуге ұмтылады. Мектеп – балалардың екінші үйі болса, ұстаздар екінші анасы десек артық етпейді. Әр үйдің еркелерін бір арнаға тоғыстырып, олармен жұмыс жасау оңай емесі белгілі. Әр баланың тілін тауып тілдесу, жақсы тәрбие беру, баланың кіршіксіз санасына алғашқы адамгершілік , мейірім нұрын сеуіп, білім нәрімен сусындату мұғалімнің еншісінде.

 Жүрек қалауымен таңдаған мамандығы бойынша шәкірттеріне дәріс беріп келе жатқан ұстаздар еңбегі жеміссіз емес. Ұрпақ тәрбиешісінің еңбегінің жанғаны шәкірттерінің азаматтығымен, білімділігімен өлшенеді.

Мұғалім – қиындығы мен қызығы мол қасиетті мамандықтың жауһары. Шәкірттерін өз отанын сүюге, елін қастерлеуге үйретіп, оның эстетикалық талғамының қалыптасуына және бойына патриоттық, адамгершілік қасиеттерді сіңіруге бар күш-жігерін салатын ұстаздар орны ерекше.

 Кімнің болса да жүрегінде алғаш мектеп табалдырығын аттағанда қарсы алған ұстазы мәңгі сақталады. Ол армансызға арман ұялатып, қанатсызға дарын қанатын бітіретін ғажайып күш иесі.

Менің мамандығым әлемдегі ең ғажайып мамандық. Мен мамандығымды мақтан етемін.

 **Қызылорда облысы, Жаңақорған ауданы**

 **Төлепберген Әбдірашев атындағы №239 орта мектебінің**

 **химия пәнінің мұғалімі Сидикова Марина**